આ બધા વચ્ચે વર્તમાન વડાપ્રધાન શાહિદ અબ્બાસી ફાવી જાય તેવું બને. પોતાની સાદગી માટે જાણીતા શાહિદે આટલા મહિના ચૂપચાપ કામ કર્યું છે. કુલસૂમની તબિયત સારી થાય ત્યારે તેમને વડાંપ્રધાન બનાવી દેવાશે તેવી શક્યતા વચ્ચે તેમણે પોતાની ઓળખ ઊભી કરવા પ્રયાસ કર્યો નહોતો અને વફાદાર સાથીની ભૂમિકા જાળવી રાખી હતી. અબ્બાસીના કારણે પક્ષના બીજા જૂથોને પણ સાચવી શકાયા છે એટલે હાલમાં સ્થિતિ એ છે કે નવી ચૂંટણી સુધી તેમને જ વડાપ્રધાન તરીકે રાખવાના છે. હવે પાકિસ્તાન મુસ્લિમ લીગના વડા કોણ બનશે તે સવાલ પણ ઊભો થયો છે. સુપ્રીમ કોર્ટે ફેબ્રુઆરીમાં ચૂકાદો આપ્યો તે પછી તરત જ અબ્બાસીએ પક્ષનું વડપણ સંભાળી લીધું હતું. દેશ અને પક્ષ બંનેની જવાબદારી સાથે અબ્બાસીનું કદ વધ્યું છે તેનો ઇનકાર થઈ શકે તેમ નથી. ચૂંટણી સુધી કોઈ ફેરફાર કરવાને કારણે બીજી સમસ્યાઓ પણ ઊભી થાય તેમ છે, ત્યારે હાલ પૂરતી આ વ્યવસ્થા શરીફના ફેમિલીએ અને પક્ષના બીજા નેતાઓએ સ્વીકારી લીધી છે.